(1839) De grave Lodewijc dit verhoerende , hy quam haestelic te Vlaenderen waert , en quam te Corteryke , ende de eedele van den Vryen quamen daer by den grave Lodewijc , claghende over ' t comuyn van den Vryen ; de prinche ontboet de someghe van den Vryen tot hem te Cortryke , mar sy en wilder niet comen ; doen wordden de someghe van hemlieden ghevanghen , ende te Cortryke ghevoerdt , ende daer onthoeft .Van Cortryke trac de grave Lodewijc te Ghendt ende met hem de eedele van den Vryen , dewelke rieden dat men soude mannen Ardenborch ende Ghijstele , ende men sende te Berghen in Westvlaenderen om Mer Jacoppe van Berghen , dewelke een vroem riddere was , ende hy was wel ghemint in Westvlaenderen , ende hy wart te Ghijstele capiteyn ghemaect ende hy quam met sommeghen van der Weest vierschare van den Vryen , die aen ' s graven syde hieten sijnde , ende men hilt Ardenburch , Oestborch , ende Ghijstelle met den prinche jeghen ' t comuyn van den Vryen , ende men vinc altemet die van den comune van den Vryen , ende men leyd se in vanghenessen , men hinct se , ende onthoefde se , ende men slouch se doot , die hem ter weere setten .Dit aensiende die van Brugghe ende oec andre steeden van den Vryen met den comuyne dat men se aldus in vanghenessen leedde , onthoefde , ende doot slouch , sy weederstonden de eedele , die by wylen over ende weeder reden tusschen den prinche ende ' t Vrye , ende oec reden daer .